Johannes Kjærbøl
Johannes Kjærbøl, 1885-1973, dansk politiker. Johannes Kjærbøl var udlært smed og 1926-35 formand for Dansk Smede- og Maskinarbejderforbund. Han var MF for Socialdemokratiet 1935-57, handelsminister i regeringen Stauning indtil 1940, 1940-42 arbejds- og socialminister og 1942-45 arbejdsminister. Johannes Kjærbøl var 1945-52 chef for Flygtningeadministrationen og samtidig boligminister 1947-49 og arbejds- og boligminister 1949-50 i Hedtofts regeringer. 1953-55 var han indenrigs- og boligminister og 1955-57 boligminister og minister for Grønland under H.C. Hansen.
Hans eftermæle som grønlandsminister blev belastet af skibet Hans Hedtoft s forlis i 1959 under vintersejlads ved Grønland, en sejlads, som han havde insisteret på.
Johannes Kjærbøl skrev erindringerne Modvind og medbør (1959).